**Adiere de vânt**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Te-aș alinta cu nu știu ce cuvânt

Că Dex-ul n-are-ntre coperți veșminte

Și pentru adierea mea de vânt

Ce-mi răcorește trupul când fierbinte

Mă zbat sub clarul lunii ca un lup

Și urlu a furtună, de plăcere,

Doar mâna ta îmi trece peste trup

Și sânii tari ca două revolvere

Ce-mi lasă între dinți un glonte frânt

Durerea de mi-o curmă pe-ndelete

Că numai adierea mea de vânt

Mă răscolește ca să mă desfete.

- Sunt fiică a furtunilor de mai

Să nu te-ncrezi în timpul care-ţi lasă

În palmele căuş un colţ de rai,

În zori de zi mă voi întoarce-acasă

Şi-n fiecare noapte-o să revin

Să-ţi răsfoiesc emoția-n tăcere,

Te voi străbate ca un flux sangvin,

Vei tresări sub orice mângâiere.

Nu-mi defini prezenţa. De pământ

N-o să mă lege viaţa, sunt fluidă,

Pe trupul tău sărutul meu de vânt,

Un flutur alb născut în crisalidă.

Ioan Grigoraș Liliana Trif